Den 29. oktober 1816 plyndret Brede Nord nok en gang posttransporten mellom Christiania og Fredrikstad. Heller ikke denne gangen gikk menneskeliv tapt, og utbyttet var omtrent to tusen speciedaler, som skulle brukes til lønnsutbetalinger til garnisonen i Fredrikstad. Nord selv hevdet at motivet for forbrytelsen var at han hadde store utgifter til advokathjelp i forbindelse med en sak som gikk mot ham for tyveri av utstyr fra brannvesenet.